Kuffa, Štefan, poslanec NR SR (2014-09-18):
Ďakujem za slovo. Pánečku, tri dámy sú tuná teraz. Vážená pani spravodajkyňa, predkladateľka, pani podpredsedníčka, pani podpredsedníčka, kolegovia v pléne, dovoľte mi niekoľko slov. Ja sa teším, že obidve dámy predkladateľky si držia líniu, že sú štíhle, hej, aj tuná keď predkladajú zákon, ktorý, naozaj dnešná spoločnosť má problém s tou obezitou. Ja som si to tiež všimol. A je to za tých posledných 25 rokov veľmi veľa obéznych ľudí nám pribudlo. Áno, aj medzi deťmi. Ja keď si spomínam, keď som bol školák, tak možno keď jedného spolužiaka, keď sme mali trošku obéznejšieho, tak ale to bol možno z celého ročníka, nie z triedy, ale dnes ich máme veľmi veľa. Manželka je lekárka, pediatrička, tak občas sa rozprávame aj o tomto probléme a naozaj prichádzajú deti aj do ambulancie s tou obezitou. Ale veľakrát, áno, tu je to veľmi pekne predložené, hej, áno, súvisí to aj s tou zdravou výživou aj v tých školách, aby sme to tam limitovali. Ale ako to odstrániť, ako to urobiť, aby to bolo aj v domácnostiach? Veľakrát tie matky majú problém s tými deťmi, hej, ale chyba je v nás v rodičoch a pri tej samotnej výchove. To sú tie sladké vody, sladkosti a proste energeticky veľmi vysoké, hodnotovo vysoké tie potraviny a, samozrejme, tie deti priberajú. Ale to, že sa to robí v školách, aby tie automaty naozaj tam neboli a tie deti cez prestávky si nerobili tie nákupy, aj tých nápojov, ešte aj z tých sa priberá a sú navyše, sú nezdravé koľkokrát aj tie vedľajšie účinky, ktoré sú tuná. A veľmi správne tuná to aj podotýkate v tej dôvodovej správe, že je tu v podstate, ide o zlepšenie zdravotného stavu obyvateľstva a tie problémy, ktoré sú ako kardiovaskulárne choroby, niektoré onkologické a diabetes či osteoporóza. Dovoľujem si len tak, neberte to tak osobne, tak položartom a polohumorne alebo možno aj humorne, som si pozeral aj tú doložku vybraných vplyvov, tak myslím, že tu máte chybu, lebo tu máte krížiky, všetko tie vplyvy, že žiadne, teda neutrálne. Ja si dovolím povedať, že v bode 4 vplyv na životné prostredie, tu ste kľudne mohli dať pozitívne. Určite pozitívne, jednak to by bolo aj pri tej produktivite tých potravín, ale najmä pri tých liečbach, ktoré som pred chvíľou prečítal, hej, tie kardiovaskulárne, onkologické a tak ďalej. Má to pozitívny dopad, lebo keď my nebudeme liečiť následne ako týchto ľudí a nebudeme ich musieť riešiť, tak nebudeme musieť vyrábať lieky, nemusia byť ožarovaní, ja si myslím, že spokojne to môže byť ako pozitívny dopad. A rovnako si myslím, že je to pozitívny dopad aj na tie sociálne vplyvy, lebo si myslím, že tá rovnosť príležitostí a hlavne pri tom zamestnaní, viete, aj keď to máme my v zákone, ale ten zamestnávateľ, keď si má vybrať, možno vy by ste prišli ako dámy k zamestnávateľovi, tak na vás pozrie a ten prvý, ten dojem, naozaj myslím si, že robí ako veľa, a tí štíhlejší ľudia naozaj majú tú väčšiu výhodu. Takže spokojne ste mohli dať aj tuná, že toto je ten pozitívny dopad, a myslím si, že tá obezita, tak vážne ako poviem, trápi to aj mňa, lebo naozaj keď vidím medzi tými mladými ľuďmi a deťmi a majú vysokú nadváhu tí mladí ľudia, akonáhle sa dostávajú už do obdobia tej adolescencie, naozaj je to už chorobné a v dospelosti už nezvládajú tú svoju nadváhu a veľakrát ich to trápi, ale to telo veľakrát, oveľa viac víťazí nad tým duchom, ten duch je obyčajne slabší. Lebo je to aj tá samotná vizáž, ktorá trápi ako týchto ľudí, aj keď ich nechcem ani diskriminovať, ani teraz podceňovať, ale človek sa naozaj cíti lepšie, keď má tú, je tak kondične vo forme. Jedna vec, ktorá tuná chýba medzi tými deťmi a mladými ľuďmi, to je tá, že chýba im prirodzený pohyb. Ten virtuálny svet, ktorý majú pred sebou, sedia pri televízore a pri počítačoch, jedia tie čipsy, zapíjajú to kokakolou, aj to je jedna z vecí, ktorá v podstate tú nadváhu ako len zvyšuje. Myslím si, že treba viac pohybu, ale vidím, kolegyne, že vám ten pohyb nechýba, tak vám držím palce. Ďakujem. Zákon, žiaľ, nepodporím, aj keď by som veľmi rád hlasoval zaňho, ale nebudem na tom hlasovaní, takže mi to prepáčte. Ďakujem.